CELEX: 32019D1581
Language: hr
Date: 2019-09-16 00:00:00
Title: Odluka Vijeća (EU) 2019/1581 od 16. rujna 2019. o podnošenju, u ime Europske unije, prijedlogâ izmjena dodataka I. i II. Konvenciji o zaštiti migratornih vrsta divljih životinja (CMS) s obzirom na trinaesti sastanak Konferencije stranaka

25.9.2019   
               
               
                  HR
               
               
                  Službeni list Europske unije
               
               
                  L 245/7
               
            
         ODLUKA VIJEĆA (EU) 2019/1581
         od 16. rujna 2019.
         o podnošenju, u ime Europske unije, prijedlogâ izmjena dodataka I. i II. Konvenciji o zaštiti migratornih vrsta divljih životinja (CMS) s obzirom na trinaesti sastanak Konferencije stranaka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Unija je Odlukom Vijeća 82/461/EEZ (1) sklopila Konvenciju o zaštiti migratornih vrsta divljih životinja („Konvencija”) te je ona stupila na snagu 1. studenoga 1983.
                  
               
                     (2)
                  
                  
                     U skladu s člankom XI. Konvencije Konferencija stranaka može donijeti izmjene dodataka I. i II. Konvenciji.
                  
               
                     (3)
                  
                  
                     Konferencija stranaka može donijeti takve izmjene tijekom trinaestog sastanka, koji će se održati od 15. do 22. veljače 2020. Tajništvo Konvencije obavijestilo je stranke Konvencije da u skladu s člankom XI. stavkom 3. Konvencije sve prijedloge izmjena treba dostaviti do 19. rujna 2019. Unija kao stranka Konvencije može iznijeti takve prijedloge.
                  
               
                     (4)
                  
                  
                     Uvrštavanje vrste Tetrax tetrax u Dodatak I. Konvenciji te vrsta Tetrax tetrax, Galeorhinus galeus i Sphyrna zygaena u Dodatak II. Konvenciji bilo bi znanstveno utemeljeno i u skladu s pravom Unije i predanošću Unije međunarodnoj suradnji radi zaštite biološke raznolikosti.
                  
               
                     (5)
                  
                  
                     Unija bi stoga trebala podnijeti te prijedloge izmjena dodataka I. i II. Konvenciji. Komisija bi te prijedloge trebala dostaviti Tajništvu Konvencije,
                  
               DONIJELO JE OVU ODLUKU:
         
            Članak 1.
            
               1.   S obzirom na trinaesti sastanak Konferencije stranaka Konvencije o zaštiti migratornih vrsta divljih životinja, Unija podnosi sljedeće prijedloge:
               
                           (a)
                        
                        
                           za izmjenu Dodatka I. Konvenciji kako bi se uvrstila vrsta Tetrax tetrax;
                        
                     
                           (b)
                        
                        
                           za izmjenu Dodatka II. Konvenciji kako bi se uvrstile vrste Tetrax tetrax, Galeorhinus galeus i Sphyrna zygaena.
                           
                        
                     
            
               2.   Komisija u ime Unije dostavlja prijedloge iz stavka 1. Tajništvu Konvencije.
            
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 16. rujna 2019.
            
               
                  Za Vijeće
               
               
                  Predsjednica
               
               T. TUPPURAINEN
            
         
         
            (1)  Odluka Vijeća 82/461/EEZ od 24. lipnja 1982. o sklapanju Konvencije o zaštiti migratornih vrsta divljih životinja (SL L 210, 19.7.1982., str. 10.).